text: Kampen for at bevare sygehuset i Tønder er i gang
  22 februar 2016 kl. 21.28
  Lokale ildsjæle gør hvad de kan for at redde sygehuset fra lukning.
  Lokale kræfter er gået ind i kampen om at bevare de små sygehuse i Region Syddanmark.
  Regionen skal spare 167 millioner kroner, og embedsfolkene har skrevet fire sygehuse ind i sparekataloget til politikerne. Det betyder, at sygehusene i Nyborg, Middelfart, Give og Tønder reelt er truet af lukning.
  8. februar afleverede Tønder Sygehus' Venner 16.000 underskrifter mod en lukning, og mandag var der inviteret til paneldebat.
  - Vi bliver ved med at tro på, at med dialog og forandringsparathed, så skal det nok lykkes at bevare vores sygehus som en del af regionens nærsygehuse. Vi tror på, at vi har en berettigelse, siger Tina Grøhn, formand for Tønder Sygehus' Venner, til TV SYD.
  Fra beslutningstagernes side bliver der stadig kigget på forskellige muligheder for, hvor pengene kan spares, og der er endnu ikke truffet nogen beslutninger.
  - Vi skal have en diskussion af, hvad det nære sundhedsvæsen skal indebære, siger Poul-Erik Svendsen (Soc. dem.), næstformand hos Region Syddanmark, til TV SYD.
  